作者：张先
词牌/韵律：泛清苕

paragraphs: 绿净无痕，过晓霁清苕，镜里游人。
红柱巧，彩船稳，当筵主、秘馆词臣。
吴娃劝饮韩娥唱，竞艳容、左右皆春。
学为行雨，傍画桨，从教水溅罗裙。
溪烟混月黄昏。
渐楼台上下，火影星分。
飞槛倚，斗牛近，响箫鼓、远破重云。
归轩未至千家待，掩半妆、翠箔朱门。
衣香拂面，扶醉卸簪花，满袖馀煴。